รัฐบาลไทย-ข่าวทำเนียบรัฐบาล-รมช.ศธ."พล.อ.สุรเชษฐ์ ชัยวงศ์" ลงพื้นที่ ครม.สัญจร จ.นครศรีธรรมราช-ชุมพร
วันอังคารที่ 21 สิงหาคม 2561
รมช.ศธ."พล.อ.สุรเชษฐ์ ชัยวงศ์" ลงพื้นที่ ครม.สัญจร จ.นครศรีธรรมราช-ชุมพร
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมด้วยผู้บริหารทุกสังกัดของกระทรวงศึกษาธิการ ลงพื้นที่จังหวัดนครศรีธรรมราช เพื่อติดตามการดําเนินงานการขับเคลื่อนสิ่งประดิษฐ์นวัตกรรมอาชีวศึกษา เข้าสู่ระบบอุตสาหกรรมและพาณิชยกรรม ภาคใต้
20สิงหาคม 2561 -พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการพร้อมด้วยผู้บริหารทุกสังกัดของกระทรวงศึกษาธิการลงพื้นที่จังหวัดนครศรีธรรมราช เพื่อติดตามการดําเนินงานการขับเคลื่อนสิ่งประดิษฐ์นวัตกรรมอาชีวศึกษา เข้าสู่ระบบอุตสาหกรรมและพาณิชยกรรม ภาคใต้ และจังหวัดชุมพร เพื่อตรวจเยี่ยมนวัตกรรมการเกษตรของวิทยาลัยเกษตรและเทคโนโลยีชุมพรอ.ทุ่งตะโกและติดตามการดําเนินงานโครงการห้องเรียนกีฬา ของโรงเรียนทุ่งตะโกวิทยา อ.ทุ่งตะโกซึ่งเป็นภารกิจการลงพื้นที่ติดตามการดําเนินงานตามนโยบายรัฐบาล ก่อนการประชุมคณะรัฐมนตรีอย่างเป็นทางการนอกสถานที่ ครั้งที่6/2561 ภาคใต้ (กลุ่มจังหวัดภาคใต้ฝั่งอันดามัน และกลุ่มจังหวัดภาคใต้ฝั่งอ่าวไทย)
1.ติดตามการดําเนินงานการขับเคลื่อนสิ่งประดิษฐ์นวัตกรรมอาชีวศึกษา เข้าสู่ระบบอุตสาหกรรมและพาณิชยกรรม ภาคใต้ณ วิทยาลัยเทคนิคนครศรีธรรมราช
วันนี้ (20 ส.ค.61) เวลา9.00น. พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดโครงการการขับเคลื่อนสิ่งประดิษฐ์นวัตกรรมอาชีวศึกษาเข้าสู่ระบบอุตสาหกรรมและพาณิชยกรรม ภาคใต้ ณ วิทยาลัยเทคนิคนครศรีธรรมราช
นายสุเทพ ชิตยวงษ์ เลขาธิการคณะกรรมการการอาชีวศึกษากล่าวว่าการดําเนินการขับเคลื่อนสิ่งประดิษฐ์นวัตกรรมอาชีวศึกษาเข้าสู่ระบบอุตสาหกรรมและพาณิชยกรรม มีหลักสําคัญคือ เป็นการจับคู่ระหว่างสถานประกอบการกับสถานศึกษา และการเจรจาซื้อขายผลงานสิ่งประดิษฐ์นวัตกรรมอาชีวศึกษา ตลอดจนการให้คําแนะนําการวิจัยพัฒนาต่อยอดสิ่งประดิษฐ์นวัตกรรมอาชีวศึกษา ในการดําเนินธุรกิจเชิงพาณิชย์
โดยที่ผ่านมาได้ดําเนินการมาแล้วเริ่มต้นที่ภาคตะวันออกและพื้นที่เขตพัฒนาพิเศษภาคตะวันออก (Eastern Economic Corridor : EEC) จํานวน 116 ชิ้นงาน มีการจับคู่ธุรกิจ 24 คู่ มูลค่าซื้อขายไม่น้อยกว่า 200,000 บาท, จากนั้นดําเนินการต่อที่ภาคตะวันออกเฉียงเหนือ จํานวน 243 ชิ้น จับคู่ธุรกิจ 98 คู่ มูลค่าซื้อขายไม่น้อยกว่า 812,879 บาท, ภาคกลาง จํานวน 222 ชิ้นงาน จับคู่ธุรกิจ 147 คู่ มูลค่าซื้อขายไม่น้อยกว่า 400,000 บาท และภาคเหนือ จํานวน 251 ผลงาน จับคู่ธุรกิจ จํานวน 170 แห่ง มูลค่าซื้อขายไม่น้อยกว่า 228,815 บาท โดยได้รับความร่วมมือและการประสานงานของคณะกรรมการดําเนินการทุกฝ่าย ตามกลไกประชารัฐ
สําหรับภาคใต้ จัดขึ้นระหว่างวันที่ 18-20 สิงหาคม 2561 ณ วิทยาลัยเทคนิคนครศรีธรรมราชซึ่งได้จัดให้มีโครงการจัดแสดงนิทรรศการผลงานสิ่งประดิษฐ์ ที่ผ่านการคัดเลือกว่าสามารถพัฒนาต่อยอดเข้าสู่อุตสาหกรรมและพาณิชยกรรม จํานวน 259 ผลงาน จับคู่ธุรกิจ 135 คู่ มูลค่าซื้อขายไม่น้อยกว่า 1,206,000 บาท เพื่อให้สถานประกอบการได้เยี่ยมชม ให้คําแนะนําในการวิจัยพัฒนาผลงานให้ได้มาตรฐานสูงขึ้น และนําไปสู่การจับคู่ความร่วมมือในการนําผลงานไปใช้งานจริงในเชิงธุรกิจ ซึ่งเป็นการสร้างโอกาสและส่งเสริมให้นักเรียน นักศึกษา ครู อาจารย์ มีความคิดริเริ่มสร้างสรรค์ นําความรู้ความสามารถ ทักษะ ตลอดจนประสบการณ์ในการประดิษฐ์คิดค้นผลิตภัณฑ์สิ่งประดิษฐ์นวัตกรรมที่มีคุณค่าเข้าสู่เชิงพาณิชย์และการต่อยอดทางธุรกิจอย่างเป็นรูปธรรมต่อไป
พล.อ.สุรเชษฐ์ ชัยวงศ์ รมช.ศึกษาธิการกล่าวว่า ถือเป็นความภาคภูมิใจร่วมกันของทุกฝ่ายที่เกี่ยวข้องในการดําเนินโครงการครั้งนี้ ที่ได้ทํางานตอบสนองนโยบายสําคัญของรัฐบาล"พล.อ.ประยุทธ์ จันทร์โอชา นายกรัฐมนตรี"คือ นโยบายประเทศไทย4.0และยุทธศาสตร์ชาติ20ปี ซึ่งรัฐบาลต้องการยกระดับขีดความสามารถของประเทศ และเห็นว่านวัตกรรมของนักศึกษาอาชีวศึกษาจํานวนมากมีคุณค่า ผ่านการแข่งขันมาแล้วทั้งระดับประเทศและต่างประเทศ ควรส่งเสริมสนับสนุนให้เกิดการต่อยอดพัฒนา จนสามารถนําไปสู่การสร้างสรรค์คุณค่าให้เกิดขึ้นอย่างยั่งยืน
จากช่วงเวลา4-5เดือนที่ผ่านมาที่ได้ดําเนินการขับเคลื่อนสิ่งประดิษฐ์นวัตกรรมฯอาชีวะได้ใช้ความสามารถและความพยายามร่วมกันที่จะสะท้อนให้เห็นถึงพัฒนาการ77ปีที่ผ่านมานับตั้งแต่ก่อตั้งการอาชีวศึกษาของประเทศ โดยเฉพาะอย่างยิ่งช่วงเวลาสําคัญ4-5ปีที่ผ่านมา ความมุ่งมั่นการทํางานร่วมกันส่งผลให้ประเทศมีสัดส่วนผู้เรียนสายอาชีวะเพิ่มขึ้นเป็น40%เมื่อเทียบกับสายสามัญ เพราะสังคมตระหนักได้ว่าผู้เรียนจบอาชีวศึกษาไปแล้ว มีฝีมือ มีทักษะ มีงานทํา และมีรายได้มากขึ้น
ในขณะเดียวกัน ศธ.ได้ดําเนินการจัดตั้งศูนย์ประสานงานการผลิตและพัฒนากําลังคนอาชีวศึกษา คู่ขนานกันไปครบ6ภาคและจะมีการสรุปDemand Sideให้เกิดความสมบูรณ์ในวันที่23ส.ค.นี้ที่ชลบุรี ซึ่งทุกหน่วยงานเกี่ยวข้องจะนําข้อมูลมาบูรณาการร่วมกันในการวางแผนผลิตและพัฒนากําลังคนในรูปแบบ"1ศูนย์กลาง6ศูนย์ภาค18ศูนย์จังหวัด"ที่เชื่อมโยงทุกส่วนเข้าด้วยกัน เพื่อต่อขยายไปพัฒนาสมรรถนะผู้เรียน ก่อให้เกิดความร่วมมือกับภาคเอกชนทั้งภายในประเทศและมิตรประเทศ ซึ่งจะมีการนําเทคโนโลยีที่ทันสมัยเข้ามาเกี่ยวข้องต่อยอดมากขึ้นในการวางแผนการเรียนการสอนให้ตรงกับความต้องการของภาคเอกชนและมิติทางเศรษฐกิจ ส่งผลให้ประชาชนมีรายได้ มีงานทําเพิ่มขึ้นในแต่ละห้วงเวลา อันจะก่อให้เกิดความเข้มแข็งอย่างยั่งยืนต่อไป
2.ตรวจเยี่ยมนวัตกรรมการเกษตรณ วิทยาลัยเกษตรและเทคโนโลยีชุมพร
เวลา14.45น. พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ และคณะ ได้ตรวจเยี่ยมวิทยาลัยเกษตรและเทคโนโลยีชุมพร อ.ทุ่งตะโก จ.ชุมพร
พล.อ.สุรเชษฐ์ ชัยวงศ์ รมช.ศึกษาธิการกล่าวว่า ต้องการมารับฟังความคิดเห็นและแนวทางนโยบายรัฐบาลตามยุทธศาสตร์การขับเคลื่อนด้านการเกษตร และเยี่ยมชมการจัดการเรียนการสอนหลักสูตรที่เกี่ยวข้องกับเกษตรก้าวหน้า (Smart Farmer) ที่จะมีส่วนสําคัญต่อนโยบายประเทศไทย 4.0 โดยใช้งานวิจัยและเทคโนโลยีในการบริหารจัดการ ซึ่งสถานศึกษาแห่งนี้มีจุดเด่นหลายด้าน เช่น สวนฟาร์มผีเสื้อ เพื่อการอนุรักษ์พันธุ์ผีเสื้อ 16 ชนิดในท้องถิ่น, งานด้านสัตวศาสตร์ในการการผสมลูกวัวกระทิง, งานด้านพืชศาสตร์ ในรูปแบบเกษตรอินทรีย์ทุเรียนและเงาะ, งานประมง ด้านการเพาะและผสมสายพันธุ์ “ปลาหมอชุมพร” เป็นต้น
นอกจากนี้ ขอชื่นชมสถานศึกษาที่ได้จัดทําVideo Presentationโดยนําเสนอพระราโชบายด้านการศึกษาของสมเด็จพระเจ้าอยู่หัวมหาวชิราลงกรณ บดินทรเทพยวรางกูร ในหลวงรัชกาลที่ 10โดยการจัดการศึกษาต้องมุ่งสร้างพื้นฐานให้แก่ผู้เรียน 4 ด้าน คือ1) มีทัศนคติที่ถูกต้องต่อบ้านเมือง2) มีพื้นฐานชีวิตที่มั่นคง มีคุณธรรมจริยธรรม3) มีงานทํา มีอาชีพสุจริต4) เป็นพลเมืองดี
โดยเฉพาะอย่างยิ่ง ข้อ3การมีงานทํา มีอาชีพสุจริตนั้น ถือเป็นเรื่องสําคัญที่เกี่ยวข้องโดยตรงกับอาชีวศึกษาซึ่งสถานศึกษาที่ได้น้อมนําและยึดมั่นปฏิบัติเป็นหลักคิดและหลักปฏิบัติแล้ว ก็จะก่อให้เกิดความเป็นมงคลที่จะส่งผลการพัฒนาการศึกษาของชาติให้เจริญก้าวหน้าอย่างเป็นรูปธรรม
ในส่วนของวิทยาลัยเกษตรและเทคโนโลยีชุมพรขอชื่นชมผู้อํานวยการและคณะครูที่มีความตั้งใจร่วมมือกันทํางานจนส่งผลให้ผู้เรียนในสถานศึกษาแห่งนี้มีจํานวนมากขึ้นจากเดิม100กว่าคน เป็น500กว่าคนในปัจจุบัน ซึ่งเรื่องเกษตรกรรมถือเป็นหลักสําคัญของประเทศชาติ โดยรัฐบาลให้ความสําคัญในผลิตผลทางการเกษตรทุกชนิด บางเรื่องเร่งแก้ปัญหาไปได้ทีละส่วน บางเรื่องจําเป็นต้องมีการวางแผนแก้ไขระยะยาวซึ่งบทบาทของ ศธ.ก็ถือเป็นภารกิจหลักที่จะมีส่วนช่วยวางแผนและพัฒนาศักยภาพกําลังคนด้านการศึกษา เศรษฐกิจ สังคมให้เกิดผลเป็นรูปธรรมและความเข้มแข็ง
ทั้งนี้ หลักคิดในการสร้างความเข้มแข็งให้เกิดขึ้นต้องมุ่งเน้น3ด้าน คือ1) มุ่งมั่นจัดการศึกษาให้เกิดผลสัมฤทธิ์เป็นรูปธรรมซึ่งประโยชน์ที่ได้จะเกิดขึ้นกับนักเรียนนักศึกษา ผู้ปกครองก็จะมีความสุขความดีใจที่ลูกหลานจบแล้วมีทักษะ มีอาชีพ มีงานทํา โดยที่ภาคธุรกิจเอกชนก็จะได้กําลังคนที่มีความสามารถจากความมุ่งมั่นตั้งใจของพวกเรา2) ต้องแปลงแผนไปสู่การปฏิบัติเพื่อให้ผลการทํางานสําเร็จเป็นรูปธรรม และ3) เกิดความยั่งยืนซึ่งเป็นเรื่องสําคัญที่เราต้องร่วมกันคิดและวางแผนดําเนินการอย่างต่อเนื่องระยะยาว ไม่ใช่ทําเพียงช่วงระยะเวลาใดเวลาหนึ่งเท่านั้น
ดังนั้น หากอาชีวศึกษาร่วมมือกันอย่างเข้มแข็ง ก็จะส่งผลโดยตรงต่อการจัดการศึกษาที่มีคุณภาพสําหรับผู้เรียนอาชีวะกว่า1.1ล้านคน ผู้สอนอาชีวะอีก4หมื่นกว่าคน และสถานศึกษาทั้งภาครัฐและเอกชน913แห่ง ให้เกิดความยั่งยืนต่อไป
3.ตรวจเยี่ยมโครงการห้องเรียนกีฬา โรงเรียนทุ่งตะโกวิทยาอ.ทุ่งตะโก จ.ชุมพร
เวลา16.15น. พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการพร้อมด้วย พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการและคณะผู้บริหารกระทรวงศึกษาธิการ ได้ติดตามผลการดําเนินงานโครงการห้องเรียนกีฬา ของโรงเรียนทุ่งตะโกวิทยา
พล.อ.สุรเชษฐ์ ชัยวงศ์ รมช.ศึกษาธิการกล่าวว่า โครงการห้องเรียนกีฬา ถือเป็นอีกโครงการสําคัญที่สํานักงานคณะกรรมการการศึกษาขั้นพื้นฐาน (สพฐ.) ดําเนินการเพื่อสร้างโอกาสทางการศึกษา โดยเน้นให้นักเรียนมีความสามารถด้านกีฬา มีการจัดห้องเรียนทั้งระดับมัธยมศึกษาตอนต้นและตอนปลายในหลักสูตรวิทย์-กีฬา และศิลป์-กีฬา ในประเภทฟุตบอลชายและวอลเลย์บอลหญิง ถือเป็นการทํางานที่ร่วมมือกันระหว่าง สพฐ. และกระทรวงการท่องเที่ยวและกีฬา โดยสถาบันการพลศึกษา เพื่อส่งเสริมและพัฒนานักเรียนห้องเรียนกีฬาให้มีความเป็นเลิศด้านกีฬาและตามเป้าหมายที่วางไว้ คือ"เส้นทางสู่ฝัน สรรค์สร้างแรงบันดาลใจ นักกีฬาไทยสู่สากล"เพื่อให้นักกีฬาไทยในอนาคตมีรูปร่างสูงใหญ่ สามารถแข่งขันได้ในระดับนานาชาติ
สําหรับโรงเรียนแห่งนี้ เป็น1ใน9โรงเรียนห้องเรียนกีฬา ใน8จังหวัดทั่วประเทศปัจจุบันมีนักเรียนม.ต้น-ม.ปลาย ตามโครงการ50คน มีโค้ชฟุตบอล4คน วอลเลย์บอล2คน นักกายภาพและครูผู้เกี่ยวข้องที่ดูแลรวมทั้งสิ้น11คน นักเรียนฟุตบอลชายชั้น ม.1มีส่วนสูงเฉลี่ย166ซม. ฟุตบอลชาย ม.4และ ม.5เท่ากันคือ178ซม. ส่วนวอลเลย์บอลหญิง160ซม., ค่าเฉลี่ยBMIของนักเรียนชาย ม.1เท่ากับ20.6, นักเรียนชาย ม.4เท่ากับ20.6ส่วนนักเรียนชาย ม.5เป็น20.8ส่วนนักเรียนหญิง19.6สําหรับรางวัลสูงสุดที่โรงเรียนได้รับคือ ชนะเลิศฟุตบอลชายรุ่นอายุไม่เกิน14ปีของจังหวัดชุมพร
ทั้งนี้ พล.อ.สรเชษฐ์ ให้ความสําคัญกับความปลอดภัยและความเป็นอยู่ของที่พักสําหรับนักเรียนและครู โดยต้องการให้ สพฐ.ปรับปรุงสภาพถนนด้านหน้าหอพัก ปรับปรุงห้องพักนอนให้อากาศถ่ายเทสะดวกขึ้น ปรับปรุงผิวสนามฟุตบอลไม่ให้เกิดน้ําท่วมขัง เพื่อให้สนามซ้อมและสนามแข่งขันมีมาตรฐานสําหรับนักเรียนในโรงเรียนและชุมชนได้ใช้ประโยชน์ร่วมกันต่อไป
Written byบัลลังก์ โรหิตเสถียร
Photo CreditMOEPR Team(สอศ./สป./สร.) และอีทีวีแม็ค
Rewriter/Editorบัลลังก์ โรหิตเสถียร